王慎中
春晴出游永宁寺同顾东桥陈石亭罗印冈三公作
金陵自昔多才雄，声名今日数三公。前贤千载见标格，雅道一旦振颓风。往往结游方驾出，尽言都邑为之空。才宜大用身未衰，谢荣蔑世如脱遗。欢趣不令儿辈觉，幽盟每共高僧期。二毛从他玄鬓改，两屐长使青山随。翻嗤往古无达者，苦欲留名身后知。何况金钱与簪组，缠牵粪秽夫何为。将棋赌墅不清旷，携妓登山非放浪。祗好玄言与新诗，形骸各殊同所尚。春半江城犹滞阴，出门不乐愁人心。青天敛霞云散雨，特与大士抒烦襟。亭皋开霁迎飞盖，林麓献春非一态。长江静浪助澄心，列岫争趍不敢背。草木向人如有情，辉光眼见当筵倍。举手挥云便退飞，送目不着微阴碍。长歌招鹤鹤下来，把酒酬花花为开。松涛鸣籁当鼓瑟，娇莺度曲劝行杯。壮怀俯仰悲今昔，此地曾经玉作台。风流同调不同日，尝闻谢尚邀彦伯。当时人人畏少年，却延狂生为上客。竹林芜没三径荒，留与后人寻今迹。